b'\n_START_ARTICLE_\nLehm\xc3\xa4nkauppa\n_START_PARAGRAPH_\nLehm\xc3\xa4nkauppa (my\xc3\xb6s muodossa lehm\xc3\xa4kauppa) on sanonta, jolla tarkoitetaan kaupank\xc3\xa4ynti\xc3\xa4 vastapalveluksilla, yleens\xc3\xa4 jonkinlaista vaihtokauppaa. Sanaa k\xc3\xa4ytet\xc3\xa4\xc3\xa4n erityisesti politiikan yhteydess\xc3\xa4, kun esimerkiksi puolueiden on hankittava toisten tuki omille hankkeilleen saadakseen niiden taakse v\xc3\xa4ltt\xc3\xa4m\xc3\xa4tt\xc3\xb6m\xc3\xa4n enemmist\xc3\xb6n. T\xc3\xa4m\xc3\xa4 edellytt\xc3\xa4\xc3\xa4 yleens\xc3\xa4 muille mieluisien hankkeiden tukemista vastapalveluksena. Monesti sanalla on liev\xc3\xa4sti tuomitseva s\xc3\xa4vy, ja lehm\xc3\xa4nkaupoilla voidaan viitata my\xc3\xb6s periaatteistaan tinkimiseen. Sana viittaa vertauskuvallisesti kaupantekoon lehmill\xc3\xa4._NEWLINE_Tavallisimpia tapoja lehm\xc3\xa4nkaupan tekemiseen on joidenkin p\xc3\xa4\xc3\xa4tt\xc3\xa4jien \xc3\xa4\xc3\xa4nestysk\xc3\xa4ytt\xc3\xa4ytymisen "ostaminen" antamalla tiettyj\xc3\xa4 lupauksia, esimerkiksi virkapaikoista, ennen ratkaisevaa \xc3\xa4\xc3\xa4nestyst\xc3\xa4. Menettely\xc3\xa4 sanotaan k\xc3\xa4ytett\xc3\xa4v\xc3\xa4n erityisen paljon poliittisessa kaupank\xc3\xa4ynniss\xc3\xa4._NEWLINE_Ruotsissa sosiaalidemokraattien ja talonpoikaisliiton hallitusyhteisty\xc3\xb6n k\xc3\xa4ynnistymist\xc3\xa4 kev\xc3\xa4\xc3\xa4ll\xc3\xa4 1933 kutsuttiin lehm\xc3\xa4nkaupaksi (ruots. kohandeln).'